સહ ક્રાંતિકારોને માટે તે ભાભીની વત્સલ પ્રતિમા હતાં. પતિ ભગવતીચરણ વહોરા, ક્રાંતિ મંડળીના થિન્ક ટેન્ક. ‘ઈન્કિલાબ ઝીન્દાબાદ’ સૂત્ર એકલા સરદાર ભગતસિંહનું સર્જેલું નહોતું, તેમાં ભગવતીભાઈનું યે અમૂલ્ય પ્રદાન હતું. તેમના બાપદાદા વડનગરના નાગર બ્રાહ્મણ. પછી લાહોર સ્થળાંતર થયું. ભગવતીચરણ ત્યાં જ જનમ્યા. પોતાની તમામ સંપત્તિ તેમણે ભારત મુક્તિ માટે ખર્ચી કાઢી. લાહોરમાં એક રસ્તાનું નામ છે બહાવલપુર માર્ગ. ત્યાંથી બહાવલપુર જઈ શકાય. એક મોટું મકાન આ રસ્તા પર મેળવીને ત્યાં ક્રાંતિ-ગુપ્ત મથક સ્થાપિત કરી દેવાયું હતું. મકાનને એકદમ સુશોભિત કરાયું, જાણે કોઈ શ્રીમંત પરિવારે ખરીદ્યું ના હોય! દુર્ગાભાભી લાહોરથી બેગબિસ્તરા લઈને આવ્યાં. સુશીલા દીદી કોલકાતાથી પોતાનો સરસામાન બાંધીને પહોંચ્યાં. મહિલાઓ હોય ત્યાં ઘર અને ઘરગૃહસ્થી, એટલે કોઈનેય શંકા ન જાય કે આ ચાર દીવાલોની વચ્ચેનો સંસાર સા-વ અનોખો હતો! અરે, રસોઇયા ‘મહારાજ’ પણ ક્રાંતિકારો જ!!